A̱ndá chꞌin Jesús mé sákjui̱ ti ijna̱ Olivo.
Ndá ti ó kóña̱o mé ikjan chꞌan ti ni̱nko,
ndá kaín chojni kóchjinehe sin ti jehe chꞌan.
Ndá kjuákꞌetja̱xi̱n chꞌan,
la kjuankíxin kjuako chꞌan.
Ndá ti sin tjako ley la ko ti sin fariseo mé kjui̱ka̱o sin ijnko chojnichjin tsíkónoxíxin chónta ókjé chojnindoa.
Ndá kjuakꞌe sin tjan nko̱siñe
la ndáche sin ti chꞌin Jesús:
―Maestro,
ti tjan i mé kónoxíxin tjan kixin kjuasin tjan ijie̱,
kixin chónta tjan ókjé chojnindoa.
*A̱ndá ti ley kjuajon Moisés mé tꞌe̱to̱an kixin ixro̱ tsꞌóñáxini ti chojnichjin xi̱kaha tjasin ijie̱.
¿A̱ndá jaha,
nkechrua?
Mé xi̱kaha ichro sin kixin tjinkaon sin kixin áchꞌe nduáhya chrókjuate̱he chꞌin Jesús,
ndá chrókjuanchia sin ijie̱.
Ndá chꞌin Jesús kꞌuisén chꞌan la kji̱nxi̱n chꞌan ndedo itja chꞌan ti nonte.
Ndá na̱xa̱ tjanchankí sin,
ndá chꞌin Jesús xrendoá chꞌan la ndáchro chꞌan:
―Ti nkojínra tjejora ntihi chontahyara ninkehó ijie̱,
la sa̱o itéra ti ixro̱.
Ndá xíkꞌisén chꞌan la ikjin chꞌan ti nonte.
Ndá ti ó kuíhin sin ti nkehe ndáchro chꞌin Jesús,
ndá kósuéhe̱ sin la nkojnko sin sákjuí sin,
xránkíxixín ti sin a̱ntsí táda la hasta ti sin a̱ntsí ndasoá sákjuí.
Ndá jehó chꞌin Jesús la ko ti tjan a kuíto̱he.
Ndá kꞌuínkatjen chꞌan la tsjehe chꞌan la i ninkexró kohya,
ndá kjuanchankíhi chꞌan ti tjan a:
―¿Nkekjá ti sin kjuanchia ijie̱?
¿Á ninkexró kjuíntakjasótiahya ní?
Ndá jehe tjan ndáchro tjan:
―Náhí,
ninkexró.
Ndá chꞌin Jesús ndáchro:
―Kja̱xin janhan si̱ntakjasótiahya.
Sátjia la í tjásinhña ijie̱.